**Til klyngerne: Information om igangsætning af prøvehandling for udlevering af ortoser til børn med cerebral parese**

Sundhedssamarbejdsudvalget godkendte på mødet den 8. maj 2023, at vi i den midtjyske region skal gennemføre en prøvehandling, hvor ortoser til børn med cerebral parese ordineres som behandlingsredskaber. Målet er, at vi finder løsninger til mere smidige og sammenhængende patientforløb, hvor fokus er på familierne og en enklere administration (jf. sagsfremstilling i Sundhedsstyregruppen ([Dagsordner og referater fra Sundhedsstyregruppen - Sundhedsaftalen (rm.dk)](https://www.sundhedsaftalen.rm.dk/modefora/administrative-udvalg/sundhedsstyregruppen1/dagsordner-og-referater-fra-sundhedsstyregruppen/#Godkendelseafpr%C3%B8vehandlingomortosertilb%C3%B8rnmedcerebralparese) og Sundhedssamarbejdsudvalget ([Sundhedssamarbejdsudvalget - Aarhus Rådhus, lokale 3-11 (rm.dk)](https://dagsorden.rm.dk/vis?id=fdae4b39-f911-40bb-a50e-52b32dd4e1c4)).

Prøvehandlingen gennemføres i alle 19 kommuner i Region Midtjylland og på de 4 Børn og Unge afdelinger på hospitalerne i Region Midtjylland. Prøvehandlingen planlægges med opstart 1. september 2023 og frem til 31. august 2024.

I klyngerne bedes I derfor hurtigst muligt nedsætte en lokalgruppe om hver børneafdeling til forberedelse og gennemførelse af prøvehandlingen (se nærmere nedenfor under lokalgrupper).

Der nedsættes følgende lokalgrupper:

* Lokalgruppe Gødstrup: Regionshospitalet Gødstrup samt Herning, Holstebro, Ikast-Brande, Lemvig, Ringkøbing-Skjern og Struer kommuner
* Lokalgruppe Midt: Hospitalsenhed Midt samt Silkeborg, Skive og Viborg kommuner
* Lokalgruppe Randers: Regionshospitalet Randers samt Favrskov, Norddjurs, Randers og Syddjurs kommuner
* Lokalgruppe Øst: Aarhus Universitetshospital samt Hedensted, Horsens, Odder, Samsø, Skanderborg og Aarhus kommuner

Klyngerne melder navnene på medlemmerne af lokalgruppen ind til sekretariatet (Charlotte Jensen) på mailadresse chajes@rm.dk inden den 1. august 2023.

For at skyde prøvehandlingen i gang, inviteres medlemmerne af lokalgrupperne til et virtuelt kick-off møde, som afholdes **den 28. august kl. 12.30 – 14.00**. Klyngerne bedes videreformidle dette tidspunkt til medlemmerne af lokalgrupperne. Charlotte Jensen sørger for at invitere medlemmerne.

Selve prøvehandlingsbeskrivelsen kan ses i vedhæftede notat, og nedenfor er essentielle elementer foldet lidt nærmere ud.

**Organisering:**

Prøvehandlingen organiseres på følgende måde:

Lokalgrupperne er forankret i klyngerne.

**Arbejdsgruppen bag prøvehandlingen**

Arbejdsgruppen bag prøvehandlingen understøtter og koordinerer prøvehandlingen og kan løbende justere under prøvehandlingen, hvis der er behov for at foretage tilpasninger.

Arbejdsgruppen mødes som udgangspunkt en gang om måneden, når der er behov for at mødes.

**Lokalgrupper:**

Klyngerne nedsætter en lokal gruppe på hver af de fire Børne- og Ungeafdelinger.

Lokalgrupperne består af 2 repræsentanter fra Børn og Unge afdelingen (1 ledelsesrepræsentant og en læge), den regionale CPOP koordinator samt 1 repræsentant fra hver kommune (kommunerne udpeger i fællesskab en blanding af kommunal CPOP koordinator trænende terapeut og repræsentant fra myndighedsafdelingen), der er optageområde for den pågældende børne- ungeafdeling.

Grupperne mødes ved opstart af prøvehandlingen, og når de har haft de første 2-3 møder i det tværsektorielle CPOP team. Grupperne mødes efterfølgende ved behov.

Lokalgrupperne har ansvaret for at planlægge og gennemføre prøvehandlingen lokalt.

Lokalgruppernes opgaver er beskrevet i vedlagte bilag. Klyngerne videreformidler bilaget til lokalgrupperne.

**CPOP teams opgaver:**

Der er vedlagt et bilag, som beskriver medarbejdernes/CPOP teams opgaver under prøvehandlingen. Klyngerne videreformidler bilaget til medarbejderne/CPOP teams.

**Økonomi og afregning:**

De ortoser, der er omfattet af prøvehandlingen, finansieres 50/50 af hospitalet og kommunen.

Hospitalet godkender og betaler fakturaen fra bandagisten og afregner efterfølgende med kommunen. Klyngerne informeres forud for igangsætning om, hvordan afregningen skal foregå i praksis.

**Evaluering af prøvehandlingen:**

Prøvehandlingen evalueres i efteråret 2024 – og omfatter:

* Registrering af udgifterne
* Interview af familierne
* Interview af medarbejdere

Lokalgrupperne er ansvarlige for at udfylde skemaerne, som omhandler udgifter til ortoser og ståstøttestativer samt begrundelse for udlevering af ortoser og ståstøttestativer (skemaer vedrørende ortoser er vedlagt, og skemaer vedrører ståstøttestativer eftersendes). De udfyldte skemaer skal anvendes i evalueringen. Arbejdsgruppen gennemfører evalueringen.

**Målgruppe:**

Målgruppen er børn med cerebral parese (CP), som følger CPOP opfølgningsprogrammet, hvor børnene går til løbende kontrol på hospitalet. Prøvehandlingen omfatter ca. 360 børn ml. 0-18 år.

**Ortoser omfattet af prøvehandlingen:**

* Ortoser til ben: AFO med stift led, AFO med led, Dictus, Toe-off og Twister
* Ortoser til arme/hænder: Håndskinner over håndled og Tommelfingerskinne
* Ortoser til krop: Stift korset 0g Blødt korset
* Lycradragt: Lycradragt med forstærkninger og Lymeddragt
* Elektroniske ortoser/udstyr: Dropfodsstimulator og Mollii dragter

Ovenstående ortoser er omfattet af prøvehandlingen, da de på samme tid kan have et behandlende og afhjælpende formål. Som følge heraf skal det i afprøvningsperioden ikke vurderes hver gang hvilket formål, der er det primære formål.

Der skal foreligge en lægefaglig vurdering af barnets/den unges behov for ortosen og deltagerne i det tværsektorielle CPOP team skal være enige om, at barnet/den unge har behov for ortosen.

**Hvornår gennemføres prøvehandlingen:**

Prøvehandlingen gennemføres i en afgrænset periode på et år fra den 1. september 2023 – 31. august 2024.

Med venlig hilsen

Louise Krarup Lyngsøe

Teamleder, Viborg Kommune

Kommunal formand for arbejdsgruppen bag prøvehandlingen

og

Kristine Lindeneg Drejø

Konst. kontorchef, Sundhedsplanlægning, Region Midtjylland

Regional formand for arbejdsgruppen bag prøvehandlingen